李流谦
送王总卿
北风号霜脱群木，送客东门车万轴。
城中人家作儿啼，若为四角生华毂。
公今未上九天上，身虽去此犹在蜀。
边头张颐万虎兕，一食不饱吼振谷。
况闻天骄屡窥瞰，往往危机生隐伏。
欲宽九重宵旰念，分付若人一夔足。
钱如流水粟如雨，指顾之间叹神速。
公方揽辔使一道，百吏毛寒颈仍缩。
隳者振职污者澄，如临鬼神不敢渎。
峨冠置之一堂上，不劳折箠西夷服。
天生此材必此用，楩楠本为渠渠屋。
孤生蒙庇逾岁月，况复鴒原辱甄录。
明年春风二三月，更看枯根回寸绿。